19. schôdza NR SR - 6.deň - A. dopoludnia
Dátum: 2024-09-19
Poslanec: Kišš, Štefan (PS)
Druh vystúpenia: Vystúpenie v rozprave

8. Dobré ráno všetkým, pán predsedajúci, pán minister. Ja by som sa rád vyjadril trošku zoširšia, kolega Dubovický správne pomenoval tie veľmi konkrétne veci, ktoré sa týkajú tohto zákona, ja by som to chcel zarámovať do trochu širšieho rámca. A najprv, pán minister, vitajte, som tu sedel ráno, keď máte ten papier, tak aspoň ho prečítajte tak, aby sme tomu rozumeli, ja som tam sedel, som sa snažil počúvať, ale nevedel som, čo ste nám povedali. Viem, že vás to tu veľmi nebaví, chcete to mať čím skôr za sebou, ale je to taká elementárna slušnosť, aby sme aspoň rozumeli, čo nám chcete povedať. Úprimne, som sedel, mal som ťažko... (Prerušenie vystúpenia predsedajúcim.) Danko, Andrej, podpredseda NR SR 9. Skúste k téme, ani ja vás nerozumiem. Dobre? Kišš, Štefan, poslanec NR SR 10. To je veľmi k téme, pretože je to o rozprave, v ktorej, v ktorej som nie úplne zachytil všetky nuansy zatiaľ. (Povedané so smiechom. Reakcia z pléna.) Dobre. No a teraz, teraz k tomu, čo som chcel povedať. Musím povedať, že aj Slovenská národná strana, pán Danko, pán Keketi a ďalší, ste pilne pracovali aj cez leto, zachytili sme štyri zákony v MPK, minimálne vtedy za 70 mil. eur, jeden z nim máme na stole, druhý o chvíľu a ďalšie sa týkali športu. A takisto sme zachytili tuto v pléne ďalšie opatrenia, ktoré boli dokopy za 250 mil. eur vrátane tohto, ktorý, ktorý máme, máme teraz na stole. A prečo to hovorím takýmto spôsobom? Predvčerom vláda spustila, koalícia veľký humbug, chystá sa skonsolidovať verejné financie spôsobom, aký, aký už je vlastný tejto garnitúre, nekoncepčným, chaotickým a takým, ktorý, ktorý zaplatia ľudia. Tá Ficova drahota , ktorú sme videli, teda bola prestavená pred dvoma dňami, nám prináša opatrenia, ktoré sa dotknú všetkých. Dominantne, dominantne dépeháčka o tri percentuálne body, oproti tomu viaceré zvýhodnenia, špeciálne sadzby pre vybrané tovary, ktoré ani zďaleka neprevážia to, ako zdražie všetko. My sme vyrátali za, teda zatiaľ za jeden deň, ešte na tom ďalej budeme podrobnejšie pracovať, ale zatiaľ pre priemernú domácnosť sa náklady na život zvýšia o tisíc eur ročne kvôli konsolidácii, ktorú pripravila táto vláda, ktorou je strana SNS súčasťou. A pripravila konsolidáciu, ktorú, a to ma, to ma na prvé počutie prekvapilo, pretože keď si pamätáte, a hneď sa dostanem k tomu bodu aj k tomuto zákonu, len to potrebujem zarámcovať. Keď si pamätáte a všetky aj vyhlásenia, aj dokumenty jednak ministerstva aj nezávislých inštitúcií, hovorili, že potrebujeme 1,6 mld. A zrazu koalícia prišla s opatreniami za 2,7 mld. O miliardu navyše. A nevieme, čo s touto miliardou akože má byť. Nazval som to Ficova stratená miliarda , ale som si istý, že pán Fico sa s pánom Dankom o túto miliardu podelí, pretože... (Reakcie z pléna.) Vážne? Všetci? (Povedané so smiechom.) No, tak ešte raz. Vidíme tu opatrenia za 2,7 mld., to je miliarda navyše, zaplatia ju všetci občania a zaplatia ju na rozdávanie tejto vládnej koalície vrátane pána Danka, vrátane tuto pána Keketiho a vrátane SNS. Ja rozumiem, že časť tých opatrení teraz pán Danko musel, stiahol, je to súčasť jeho taktiky, ktorou chce si z toho koláča ukrojiť čo najviac pre svoje opatrenia, a kolega Dubovický to pomenoval trefne, tuto potrebujete si pretrpieť to jedno dopoludnie, vytvoríte si svoj vlastný legislatívny chlievik, do ktorého tam potom budete sa snažiť nalievať peniaze a vydierať svojich koaličných partnerov, aby vám dali čo najviac . Túto vašu taktiku už poznáme a je to veľmi nemilé, pretože, pretože tieto opatrenia zaplatia ľudia z vlastných peňaženiek, a takýmito, takýmto náplasťami ich, tieto, toto svoje zlyhanie neprehlušíte. A to sú tie, to sú tie kontrasty pána Danka. Kým, kým minister financií opakuje, že rozpočet je v katastrofálnom stave, ako hovorí on, snaží sa naškrabkať každý jeden milión , ako sme zistili, iba to hovorí, pretože viacero miliónov, ktoré mu tam ležia kade-tade, si veľmi nezoškrabkal. Ale na druhej strane tuto pán Danko prináša sekeru priamo do rozpočtu, alebo teda rozpočtovú sekeru do parlamentu. Kým premiér ohlasuje 30 %, nakoniec už to tu tak rozvodnilo, v aktuálnom tomto návrhu sme videli už iba 10 %, nebojte sa, aj tie sa ešte rozvodnia, tie sú za 120 mil., tak pán Danko a tuto pán Keketi si ide najať ďalších sto štátnych úradníkov. Opravte ma, ak mám staré číslo, ale to je, to je z dokumentov, ktoré, ktoré som zachytil. Kým mnohé štátne inštitúcie pôsobia v niekedy až nedôstojných priestoroch, tak, a ľudia sa liečia v plesnivých nemocniciach, tak ministerstvo SNS sedí v najdrahších, najluxusnejších priestoroch, ktoré však, ako sme videli, nemá povodňovú ochranu, takže teraz je v nejakom havarijnom stave. Mimochodom, zaujímalo by ma, ako fungujete teraz, keď sa stala táto veľmi nepríjemná udalosť. A takisto by ma zaujímalo napríklad, že ako prebiehali rokovania o nájme najdrahšom, aký, aký sme našli pre štátnu inštitúciu... (Prerušenie vystúpenia predsedajúcim.) Danko, Andrej, podpredseda NR SR 11. Skúste k téme, pán poslanec, lebo vám zoberem čas. Kišš, Štefan, poslanec NR SR 12. No to je k téme a tá téma je, ako beriete peniaze ľuďom, dávate ich sebe... Danko, Andrej, podpredseda NR SR 13. Jasné, domov si ich beriem, nie? Kišš, Štefan, poslanec NR SR 14. Pán Danko, ja vám nejdem vstupovať do svedomia, čo s nimi robíte, ale, ale ľudia z nich nemajú nič. Nájom... A, a veď ja vám poviem, prečo to súvisí, hneď. Danko, Andrej, podpredseda NR SR 15. Ešte ste nepovedali k téme slovo. (Reakcie z pléna.) Kišš, Štefan, poslanec NR SR 16. No, no, každopádne príde mi to absurdné, že vôbec takúto debatu vedieme, a rád by som možno zdôraznil, pán Danko, k téme, na podpore cestovného ruchu a športu, samozrejme, nie je nič zlé a je to do veľkej miery domáci priemysel, služby, sú to peniaze, ktoré idú slovenským podnikateľom, áno, to všetko platí, podporovať šport chceme, koniec koncov videli sme výsledky našich športovcov na olympiáde. Toto vám nezosobňujem, pán Danko, len ilustrujem, že áno, súhlasím, že šport... (Prerušenie vystúpenia predsedajúcim.) Danko, Andrej, podpredseda NR SR 17. Rokujeme o podpore cestovného ruchu a regionálnej investičnej pomoci. Prosím vás, skúste k téme. Kišš, Štefan, poslanec NR SR 18. ... že šport a cestovný ruch sú u nás v zlom stave. Súhlasím. A potrebujeme podporiť aj šport, aj cestovný ruch. Ale nie spôsobom, že si vytvoríme legislatívny chlievik, ktorý si, do ktorého si potom budete nalievať peniaze, a tie budú odtekať na drahú prevádzku vášho ministerstva, drahý nájom, drahé prevádzkové náklady a podobne. A kým koalícia deklaruje šetriť, tak, tak vy si takýmto spôsobom míňate na tieto luxusné nájmy, odmeny pre svojich ľudí, výdavky na piár a reklamu. A ono sa to dá jednak zvrátiť, nemusíte to robiť, nebudem sa nádejať. Ale možno posledná vec k tejto téme, čo poviem, že ono sa to dá aj zrátať. My sa na to budeme pozerať. A ja vám, ja vám spravím tento účet, o koľko viac oproti iným, dokonca ministerstvám, ktoré, sa môžme baviť, ako efektívne sa spravujú, ale bude váš tento účet. Nájom už poznáme, pod tlakom ste ho museli zverejniť, mimochodom, zneužili ste pri tom ÚHP, pretože ste povedali niečo, čo som sa nikde na, na verejnosti nedočítal, čo, zo strany ÚHP, ale ak teda by ste chceli byť féroví, tak zverejníte to hodnotenie, ktoré vám dalo ÚHP, na základe ktorého ste hovorili, že váš názor je taký efektívny. Ale teda, pán Danko, my si to vieme zrátať a spočítame vám, koľko išlo, koľko išlo na podporu cestovného (povedané so smiechom), koľko išlo na podporu cestovného ruchu a koľko ste ich zobrali vy. (Reakcia z pléna.) A neviem, ja neviem, čo s tým budete robiť, ale, ale vieme povedať na základe toho, čo urobíte, a čísel, ktoré, ktoré neskryjete, koľko peňazí išlo ľuďom, koľko išlo na podporu športu a cestovného ruchu a koľko ste si zobrali vy domov. Ďakujem pekne. (Potlesk.)